हरिदेव जोशी पत्रकारिता विश्वविद्यालय में मनोज लोढ़ा की नियुक्ति को लेकर चल रहे विवाद में हरिदेव जोशी पत्रकारिता विश्वविद्यालय के प्रिंट विभाग के एचओडी मनोज लोढ़ा के विश्वविद्यालय में सहायक प्रोफेसर के पद पर नियुक्ति पर तलवार लटक गई है। प्रबंधन मंडल की बैठक में लोढ़ा की नियुक्ति को अवैध मानते हुए उनके खिलाफ बर्खास्तगी की तैयारी शुरू कर दी गई है। वहीं, राज्यपाल के आदेश के बाद विश्वविद्यालय में रुकी हुई भर्ती प्रक्रिया को फिर से शुरू करने का निर्णय लिया गया है। लंबे समय के बाद गुरुवार को विश्वविद्यालय के बीओएम की बैठक कार्यकारी कुलपति प्रोफेसर देवस्वरूप की अध्यक्षता में हुई। जिसमें 13 प्रस्तावों पर चर्चा कर सर्वसम्मति से पारित किया गया।
क्या था मामला?
दरअसल, हरिदेव जोशी पत्रकारिता विश्वविद्यालय में मनोज लोढ़ा की नियुक्ति को लेकर काफी समय से विवाद चल रहा था। जिसके बाद विश्वविद्यालय की जांच समिति में लोढ़ा की नियुक्ति को अवैध माना गया। वहीं राज्यपाल ने पूर्व कुलपति ओम थानवी के समय में विश्वविद्यालय में शुरू हुई भर्ती प्रक्रिया पर रोक लगा दी थी। इसको लेकर काफी विवाद हुआ था। वहीं, बीओएम की बैठक में एक बार फिर से भर्ती प्रक्रिया शुरू करने का निर्णय लिया गया है। ऐसे में विवाद की संभावनाएं फिर से बढ़ गई हैं।